Okresná prokuratúra Poprad 
Štefánikova 11, 058 01 Poprad 1

Sp. zn. : 2 Pv 514/12/7706	Poprad, 21.5.2015
EEČ : 2-57-53-2015

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Poprad
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 7.11.2012, spisová značka 2 Pv 514/12/7706, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 06.07.2012 asi o 09.35 hod. v Poprade, viedla motorové vozidlo továrenskej značky Audi Q5, evidenčného čísla XXXXX, po miestnej komunikácii smerom od cesty č. I/18, kde pri vchádzaní na hlavnú cestu ulice Ludvíka Svobodu, pri Nabymaxe v dôsledku nevenovania dostatočnej pozornosti vedeniu vozidla a situácii v cestnej premávke, nedala prednosť v jazde z ľavej strany prichádzajúcemu motorovému vozidlu továrenskej značky Opel Astra, evidenčného čísla XXXXX, ktoré viedla XXXXX, pričom prednou časťou vozidla narazila do ľavej bočnej časti motorového vozidla továrenskej značky Opel Astra, vodička XXXXX pri nehode utrpela pomliaždenie hrudnej steny vľavo, pomliaždenie brušnej steny, oboch kolien a horných koncov predkolení s odreninami a drobnými tržnými ranami, pomliaždenie s krvnou podliatinou v oblasti ľavého ramena s liečením do 27.07.2012

Uznesením prokurátora Okresnej prokuratúry XXXXX zo dňa 7.11.2012, spisová značka 2 Pv 514/12/7706, bola určená obvinenej skúšobná doba v trvaní 12 mesiacov.
Odôvodnenie:
	XXXXX prokuratúry XXXXX uznesením sp. zn. 2 Pv 514/12 zo dňa 7.11.2012, právoplatným dňa 16.11.2012 podľa § 216 ods. 1 Trestného poriadku podmienečne zastavil trestné stíhanie obvinenej XXXXX vedené pre prečin ublíženia na zdraví podľa § 158 Trestného zákona na skutkovom základe uvedenom vo výrokovej časti tohto uznesenia. 

	Obvinenej bola podľa § 216 ods. 2 Trestného poriadku určená skúšobná doba podmienečného zastavenia v trvaní 12 mesiacov, ktorá začala plynúť právoplatnosťou predmetného uznesenia a skončila dňa 16.11.2013.

	Obvinenej v skúšobnej dobe neboli uložené obmedzenia v zmysle ustanovenia § 216 ods. 4 Trestného poriadku. 

	Po uplynutí skúšobnej doby boli na obvinenú vyžiadané správy a posudky za účelom ďalšieho rozhodnutia vo veci, pričom boli zistené nasledovné skutočnosti:

	Obvinená v súčasnosti nie je trestne stíhaná, pričom z odpisu registra trestov vyplýva, že doposiaľ nebola súdne trestaná. Podľa výpisu z evidenčnej karty vodiča sa obvinená v skúšobnej dobe podmienečného zastavenia trestného stíhania nedopustila žiadneho priestupku. 

	Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Podľa § 9 ods. 1 písm. e) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené. 

	Podľa § 217 ods. 4 Trestného poriadku právoplatnosťou znesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e).

	Vzhľadom na vyššie uvedené skutočnosti mám za to, že obvinená počas plynutia skúšobnej doby podmienečného zastavenia viedla riadny život a uvedené podklady sú dostačujúce na vydanie rozhodnutia o osvedčení sa obvinenej v skúšobnej dobe podmienečného zastavenia trestného stíhania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladaný účinok. (§ 185 a nasl. Trestného poriadku). 

JUDr. Štefan Lesňák
prokurátor